SPOROČILO ZA JAVNOST

**Množično testiranje tudi v torek, tržnica spet odprta**

**Kranj, 28. december 2020 – Zaradi velikega zanimanja za testiranje s hitrimi testi na okužbo z novim koronavirusom bo to na Slovenskem trgu potekalo tudi v torek, po potrebi še v sredo. Včeraj so sicer ekipe ZD Kranj cepile skupno 283 oskrbovancev in zaposlenih v štirih gorenjskih domovih za starejše.** **V sredo pa bo vrata spet odprla tudi mestna tržnica, saj je vlada na sobotni dopisni seji odobrila delovanje tržnic, pa tudi trafik in kioskov ter frizerskih salonov.**

**Tudi tretji dan t**estiranja s hitrimi antigenskimi testi v Kranju je bila na Slovenskem trgu, kjer jemljejo vzorce, v dopoldanskih urah precejšnja gneča, zato bo hitro testiranje **potekalo tudi v torek, 29. decembra, po potrebi pa še v sredo, 30. decembra 2020.** O tem bomo javnost pravočasno obvestili prek komunikacijskih kanalov Mestne občine Kranj (MOK) – s pomočjo medijev, na [spletni strani MOK](http://www.kranj.si/) in [Facebookovi strani MOK](https://www.facebook.com/MOKranj/).

V sredo se je hitrega testiranja udeležilo približno 350 ljudi, v četrtek 300, danes do poldneva nekaj manj kot 200. Na odvzem brisa se ni treba posebej naročati, vsak udeleženec mora imeti s seboj osebni dokument in kartico zdravstvenega zavarovanja. Nujno je upoštevanje zaščitnih ukrepov, predvsem varnostne razdalje. Več o testiranju si lahko preberete [na tej povezavi](https://www.kranj.si/mnozicno-testiranje-v-kranju-tudi-prihodnji-teden).

**Cepili stanovalce domov za starejše**

Včeraj so ekipe **Zdravstvenega doma Kranj** ob dobrem sodelovanju in pomoči osebja cepile skupno 283 oskrbovancev in zaposlenih v **SVZ Taber Šmartno**, **DU Kranj**, **DU Naklo** in **DSO Preddvor**. Zdravila so prevzeli ob pol osmih zjutraj, ekipe so se po hitrem testiranju ob 9. uri razkropile po domovih starostnikov in zadnji oskrbovanec je bil cepljen ob 15.30.

S preostankom cepiva so danes cepili najbolj ogrožene zdravstvenike, torej tiste, ki prihajajo v neposreden stik z okuženimi (zaposlene v covid ambulanti, patronažni službi in NMP (nujna medicinska pomoč).

Kar se tiče cepljenja drugih občank in občanov, v ZD Kranj še čakajo navodila Ministrstva za zdravje, kako, kje in na kakšen način naj bi to izvajali.

**Tržnice, trafike in frizerski saloni bodo spet odprti**

Mestna tržnica bo po kratkem zaprtju znova odprla svoja vrata, a bo delovala po prazničnem urniku: 30. in 31. decembra 2020 bo odprta, medtem ko 1. in 2. januarja 2021 ne bo delovala.

**Prejšnji četrtek je v zvezi s tem prišlo do zapletov, saj je začel veljati vladni odlok** o začasni prepovedi ponujanja in prodajanja blaga in storitev potrošnikom v Republiki Sloveniji. Predpisal je zaprtje vseh storitvenih dejavnosti, kjer se ni moč izogniti telesnim stikom. Doslej so bile tržnice med izjemami, po omenjenem odloku pa nič več. Ker je bila ta poteza nepričakovana, saj so tržnice delovale ves čas epidemije, so nekatere, tudi kranjsko, odprli. Zaradi spoštovanja vladnega odloka pa so jih morali nato po hitrem postopku zapreti, kar je ponudnikom pridelkov in drugih izdelkov, pa tudi kupcem povzročilo številne nevšečnosti.

Vlada je pozneje, na sobotni dopisni seji, med drugim sprejela odlok o dopolnitvi omenjenega odloka. Na podlagi ugotovitve, da »so bile identificirane potrebe po izvajanju določenih dodatnih dejavnosti, ki so potrebne za delovanje družbe, njihova narava dela pa, upoštevaje omejitve iz odloka, omogoča njihovo kontrolirano izvajanje in zagotavljanje ustreznih ukrepov za preprečitev širjenja okužb«, je med izjeme spet uvrstila delovanje tržnic s hrano, pa tudi trafik in kioskov za prodajo časopisov in revij ter frizerskih salonov. Ta odlok velja do vključno 4. januarja 2021.

Več o drugih sklepih oziroma odlokih je na voljo [na tej povezavi](https://www.gov.si/novice/2020-12-26-151-dopisna-seja-vlade-republike-slovenije/), o ureditvi v prazničnem času [na tej povezavi](https://www.gov.si/teme/koronavirus-sars-cov-2/ukrepi-za-zajezitev-sirjenja-okuzb/#e87548), o izjemi za prehajanje med občinami v regiji za športne dejavnosti v naravi pa [tukaj](https://www.gov.si/novice/2020-12-24-od-25-12-naprej-izjema-za-prehajanje-med-obcinami-v-regiji-tudi-sportne-dejavnosti-v-naravi/).